Diari Oficial de la Generalitat Valenciana


Sumari del DOGV 6245, del 14-04-2010 (2010/3855)

RESOLUCIÓ de 6 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Generalitat, a través de la Conselleria de Solidaritat i Ciutadania i el Consell General de Col·legis de Metges de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6245

Data del DOGV
:   14-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3855


Data del document
:   06-04-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Solidaritat i Ciutadania
    * cooperació administrativa
    * col·legi professional
    * metge
    * integració dels migrants

RESOLUCIÓ de 6 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Generalitat, a través de la Conselleria de Solidaritat i Ciutadania i el Consell General de Col·legis de Metges de la Comunitat Valenciana.  
 [2010/3855]  
La Generalitat, a través de la Conselleria de Solidaritat i Ciutadania i el Consell General de Col·legis de Metges de la Comunitat Valenciana han subscrit, després de la tramitació prèvia reglamentària, el 30 de desembre de 2009, un conveni marc de col·laboració.   
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0490/2010, i que figura com a annex d'aquesta resolució.  
València, 6 d'abril de 2010.- El director general del Secretariat del Consell: Ángel Mompó Romero.  
Conveni marc de col·laboració entre la Generalitat, a través de la conselleria de Solidaritat i Ciutadania, i el Consell General de Col·legis de Metges de la Comunitat Valenciana.   
València, 30 de desembre de 2009  
Reunits  
D'una part, el conseller de Solidaritat i Ciutadania de la Generalitat Valenciana, Rafael Blasco Castany, nomenat per Decret 20/2009 de 3 de novembre, del president de la Generalitat, autoritzat per a firmar este conveni per l'acord del Consell de 30 d'octubre de 2009.  
D'una altra part, Vicent Alapont Raga en representació del Consell General dels Col·legis de Metges de la Comunitat Valenciana, d'acord amb allò disposat en l'article 18 dels seus estatuts.  
Els intervinents, que actuen en l'exercici dels seus respectius càrrecs i en la representació que ostenten i es reconeixen recíprocament capacitat legal suficient per a formalitzar este acord marc de col·laboració acorden subscriure'l, obligant-se en els termes que conté i, amb aquesta finalitat,   
Manifesten  
I. Que entre els objectius prioritaris de la Generalitat es troba la protecció i l'ajuda d'aquells sectors que requerixen una cura i atenció especial. Per això, es tendix a establir els mitjans idonis i necessaris que coadjuven a aconseguir una adequada integració social.  
II. La Generalitat, d'acord amb allò establit en l'article 49 de la Llei Orgànica 1/2006, de 10 d'abril, de reforma de Llei Orgànica 5/1982, de 1 de juliol, d'Estatut d'Autonomia de la Comunitat Valenciana, té competència exclusiva en matèria d'assistència social, fundacions i associacions de caràcter beneficoassistencial, i també en la protecció i ajuda d'immigrants.  
III. Que la Llei 15/2008, de 5 de desembre, de la Generalitat, d'Integració de les Persones Immigrants a la Comunitat Valenciana, disposa en l'article 4 que entre els objectius de la integració, s'establix la plena incorporació de les persones immigrants al desenrotllament cultural, laboral, institucional i polític de la societat civil valenciana, contribuint així a l'eradicació de tota classe de racisme o xenofòbia. Així mateix, en l'article 5 de l'esmentada Llei, es disposa que entre els mitjans econòmics que s'instrumenten per a la consecució dels objectius anteriors, s'establix que el Consell inclourà, en el Projecte de Llei de Pressupostos de la Generalitat, una partida específica destinada a la integració de les persones immigrants d'acord amb l'àmbit d'actuació competent.   
IV. Que la Llei 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, en l'article 13 inclou entre els servicis socials especialitzats aquells que es dirigixen a sectors de la població que, pel seu país d'origen requerixen un tipus d'atenció més específica en el pla tècnic i professional que la prestada pels Servicis Socials Generals.  
V. Que l'objectiu central del Pla director d'Immigració i Convivència 2008-2011 és promoure la integració de les persones immigrants a la Comunitat Valenciana. Per a fer-ho, el Pla s'establix sobre 31 objectius estratègics distribuïts en les 10 àrees d'actuació del Pla. Aquest Pla director fomenta la integració de les persones immigrants en la societat mitjançant el reconeixement de drets i obligacions i l'establiment de condicions perquè eixos drets i obligacions siguen efectius.   
VI. La Conselleria de Solidaritat i Ciutadania, d'acord amb el que establix el Decret 19/2009, de 3 de noviembre, del President de la Generalitat, pel qual es determinen les Conselleries en què s'organitza l'administració de la Generalitat, té assignades les competències en matèria d'immigració, participació ciutadana i cooperació al desenrotllament, sent el màxim òrgan encarregat de la direcció i execució de la política del Consell en estes matèries, d'acord amb allò establit en el Decret 207/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania.  
VII. Que el Consell General de Col·legis de Metges de la Comunitat Valenciana és una corporació de Dret Públic emparada per la Llei i reconeguda per l'Estat, amb personalitat jurídica pròpia i capacitat plena per al compliment dels seus objectius.  
VIII. Que l'oportunitat i conveniència de subscriure este Conveni es fonamenta en la necessitat de donar suport a la participació del Consell General de Col·legis de Metges de la Comunitat Valenciana, en les actuacions d'interés social que afavorisquen la integració de la població immigrant en l'àmbit de la Comunitat Valenciana.  
En virtut de tot l'exposat, les parts intervinents firmen este acord Marc de Col·laboració que es desenrotllarà d'acord amb estes  
Clàusules  
Primera. Objecte   
Aquest acord Marc de Col·laboració entre la Conselleria de Solidaritat i Ciutadania i el Consell General de Col·legis de Metges de la Comunitat Valenciana té com a objectiu establir els termes de col·laboració entre els dos per a la realització d'actuacions que tracten d'integrar socialment els immigrants, amb la finalitat d'augmentar la sensibilització social davant d'este col·lectiu, i fomentar la participació, tant a nivell individual com per mitjà d'entitats socials, en l'àmbit sociocultural, i corregir les possibles situacions d'exclusió dels immigrants.  
Segona. Desenvolupament del conveni marc   
La Conselleria de Solidaritat i Ciutadania pot contribuir al finançament d'aquelles activitats del Consell General de Col·legis de Metges de la Comunitat Valenciana dirigides a la realització de les actuacions assenyalades en la clàusula anterior, d'acord amb les seues disponibilitats pressupostàries.   
La col·laboració financera de la Generalitat, a través de la Conselleria de Solidaritat i Ciutadania, s'haurà d'instrumentar, si és el cas, mitjançant resolucions nominatives del conseller d'Immigració i Ciutadania, en les quals s'hauran d'especificar i concretar les aportacions financeres i les obligacions que per al Consell General de Col·legis de Metges de la Comunitat Valenciana es deriven per la percepció de fons públics, d'acord amb la normativa reguladora de les subvencions públiques.   
Els compromisos financers anuals que se'n deriven, estaran condicionats a l'existència del crèdit adequat i suficient per a atendre'ls en les corresponents lleis anuals de pressupostos de la Generalitat.  
Tercera. Compromís dels intervinents   
El Consell General de Col·legis de Metges de la Comunitat Valenciana podrà participar, si és el cas, en els programes, projectes i accions d'integració social dels immigrants mitjançant la cooperació bilateral entre eixa entitat i la Conselleria de Solidaritat i Ciutadania. Per la seua banda, la Generalitat Valenciana, a través de la Conselleria de Solidaritat i Ciutadania, haurà de promoure que els professionals llicenciats en Medicina i Cirurgia membres dels Col·legis Oficials de Metges pertanyents al Consell General de Col·legis de Metges de la Comunitat Valenciana puguen accedir als cursos, màsters o diplomes sobre polítiques actives d'integració social, especialment entre els professionals acabats de llicenciar o que es troben en situació de desocupació.  
Quarta. Instruments de cooperació   
El Consell General de Col·legis de Metges de la Comunitat Valenciana podrà participar activament, si és el cas, en els instruments d'integració social dels immigrants previstos per la Generalitat Valenciana.   
Cinquena. Participació en el curs d'adaptació al sistema sanitari nacional i comunitari del pla integra   
La Conselleria de Solidaritat i Ciutadania, a través del Programa de comprensió de la societat valenciana que s'impartix a les Escoles d'Acollida, facilitarà professorat i material didàctic per a impartir el mòdul introductori del Curs d'Adaptació al Sistema Sanitari Nacional i Comunitari del Pla INTEGRA que s'impartix al Col·legi Oficial de Metges de València, i també d'aquells cursos que sobre esta matèria es puguen impartir en la resta de Col·legis Oficials de Metges de la Comunitat Valenciana.  
Concretament la Conselleria de Solidaritat i Ciutadania, s'encarregarà de la docència corresponent a l'apartat que fa referència a l'entorn social, polític, laboral, econòmic i lingüístic a Espanya i la Comunitat Valenciana. Amb la finalitat d'acreditar l'assistència i aprofitament a este mòdul dels professionals col·legiats, s'expedirà un certificat d'aprofitament del programa de comprensió de la societat valenciana expedit per la Conselleria de Solidaritat i Ciutadania. Aquest certificat serà complementari a l'expedit des del Col·legi Oficial de Metges quant a l'assistència a la totalitat dels mòduls que componen el Curs d'Adaptació.  
Sisena. Promoció del voluntariat per la integració  
El Consell General de Col·legis de Metges de la Comunitat Valenciana promourà entre els membres col·legiats als diferents Col·legis Oficials de Metges de la Comunitat Valenciana, accions de voluntariat consistents a impartir docència en aquelles matèries relacionades amb la integració social dels immigrants que estiguen relacionades amb l'activitat professional dels llicenciats en Medicina i Cirurgia. Amb aquesta finalitat, s'expedirà un certificat acreditatiu de la realització de l'activitat.  
Setena. Programes, projectes i accions   
El Consell General de Col·legis de Metges de la Comunitat Valenciana en la participació dels programes, projectes i accions d'integració social dels immigrants en què intervinga, desenrotllarà les seues actuacions assumint els principis, objectius i obligacions que es deriven de la normativa aplicable a la matèria.  
Huitena. Inclusió de la imatge gràfica   
En tots els elements que donen publicitat o difonguen, per qualsevol mitjà, les activitats que es realitzen en el marc d'este conveni, s'haurà d'inserir la imatge gràfica de cada una de les parts.   
Novena. Coordinació   
El Consell General de Col·legis de Metges de la Comunitat Valenciana, conseqüent amb les polítiques que comporta la dinàmica de gestió per a possibilitar la inserció social de la població immigrant, realitzarà les actuacions descrites en este instrument jurídic, davall la coordinació de la Conselleria de Solidaritat i Ciutadania.  
Desena. Comissió mixta   
S'establix una Comissió Mixta de seguiment d'este instrument, amb la finalitat de determinar el contingut dels projectes que cal abordar en l'exercici corresponent.  
Aquesta comissió estarà integrada per una part de la Conselleria de Solidaritat i Ciutadania per el director general d'Immigrció i dos tècnics de la direcció general desginats per aquest.  
Per part del Consell General de Col·legis de Metges de la Comunitat Valenciana, estarà composta per  
- Dr. José Horga de la Part, (Vocal docent de formació de la Junta de Govern de l'Il·lustre Col·legi Oficial de Metges d'Alacant), Dr. Ángel Cortés Espada (Secretari de la Junta de Govern de l'Il·lustre Col·legi Oficial de Metges de Castelló) i Dr. José Baeza Noci (President de la Comissió d'Organització i Coordinació Col·legial, de l'Il·lustre Col·legi Oficial de Metges de de València)  
La Comissió s'haurà de reunir, almenys, dues vegades l'any.  
Onzena. Efectivitat i vigència de l'acord  
 Aquest acord tindrà una vigència d'un any comptador des de la seua signatura.   
Dotzena. Causes de resolució  
Són causes de rescissió d'este acord:  
- L'incompliment manifest de les obligacions assumides per qualsevol de les parts.  
- L'acord mutu de les parts.  
- La denúncia expressa d'una de les parts, amb avís previ, com a mínim, de tres mesos.  
- La desaparició de les circumstàncies que l'originaren.  
I perquè conste als efectes previstos firmen per duplicat aquest conveni marc de col·laboració, en el lloc i data indicats al començament d'este document.  
El conseller de Solidaritat i Ciutadania  
Rafael Blasco Castany  
El president del Consell General de Col·legis de Metges de la Comunitat Valenciana  
Vicent Alapont Raga